钦定古今图书集成/理学汇编/文学典/第166卷 > 徐师曾文体明辩 > 《书筠州学记后》前人
## 钦定古今图书集成/理学汇编/文学典/第166卷 > 徐师曾文体明辩 > 《书筠州学记后》前人

中书曾舍人作《高安学记》，极道世之所由废兴，论士
大夫之师友，源渊尝出于一世豪杰之士。至于长育
人材而成就之，则在当涂之君子。其言有开塞，世可
以为法戒。而所托书画不工，学者因不得玩思于斯
文。后二十有七年，柳侯为州，政优民和，乃砻故刻而
问书于予。予告之以“舍弟乘雅善小篆，通六书之意”，
下笔皆有依据，可与斯文并传。柳侯则以《书言》乘于
紫阳而刻之。初有献疑者曰：“今士夫不知古文，十室
而九。夫篆固古人之书耳，又安能发挥曾子之文章
耶？”柳侯曰：“曾子之文章，岂希价于咸阳，而摧锋于稷
下者哉？三代之鼎彝，其字书皆妙，盖勒之金石，垂世
传后，自必托于能者。吾为学古钩深者谋，不为单见
浅闻者病也。”予观柳侯，可谓好古不流俗者矣。柳侯
名平，武陵人，字子仪，于是为左朝请郎。